Unsen willigen deinst in al dem, dat wi gudes vormogen. Ersamen, leven hern. Wi bidden ju to weten, dat wi hir gelegen hebben bi xiv dagen, und wi hebben gewest bi unsem gnedigen hern, dem koninge, und hebben em unse sake to kennende geven. Also war Herman Hasse noch nicht hir, unde unse her, de konink, antworde uns, dat et eme let were, dat et also gekaren (?) were; wi mosten beden, bit Hermen Hasse queme, so wolde he ok sine wort horen und wolde mit sime rade dan spreken und unse breve overgan und wolde uns dan en antword geven. Also quam Hermen Hasse ergistern hir und hadde den konink vaste underwiset in unsen affwesen, wu he wolde. Men wi hopen to Gode, dei warheit sal vorgan. Nu vor bei gistern van hir …… over iiij milen in sin gud. Aldus hebben wi nu gesproken mit dem ersebischop van Opzal und mit Claus Ludekenssone und hebben in aller sake uterliken underwiset und to kennen geven, als wi ok to voren gedan hadden, dei sik truweliken in unsen saken bewisen und bewisen wille, und hebben uns geraden hochliken, dat wi de sake stan laten bit to sunte Johans dage, so werden hir de meine hesestede komen und ok alle bischope in den riken und der rike rad, so meinen sie, dat wi unser sake wol enen guden ende krigen solen, dar se uns, und sunderlinx der ersebischop, gerne truweliken to helpen wellen. Und de ersebischop heftet rede vaste gearbedet bi dem heren koninge, und na siner vor …… so red he hochlik, dat wi de sake stan laten und dar nicht wider umme spreken bit to den vorgerorden dage, mit andern worden, der hei uns underwisen hevet, dei dar to deinen, der to vele were to scriven. Aldus so late wit bestan bit to dem vorgerorden dage, wante als uns ok sulven dunket, so kunne wi er der vorscreven tiid nich beschicken kunnen. Jedoch, leve herrn, wes wi gudes dar inne arbeden kunnen na unsen vormoge, als wi dat schuldich sint to donde, dat wille wi gerne don; Got de here geve uns dat beste to ….. als wi hopen to Gode. – – – – – – – – – – – – – – – – – – – – – – – – – – – – – – – – – – – – – Item so vort Claus Ludekenson dalink van hir to Abo, und he mot hir hegen sunte Johannes dage weder wesen, dem do wi dessen breff ju to schicken. Dot wol und scriven eme juwen breff und dankt im vrentliken, wante hei sik truweliken und wol bi uns bewiset. Ok wille gi uns wat scriven, dat moge uns bi eme bevalen. Hir mede bevele ik ju dem almechtigen Gode. Gescreven to Koppenhagen des sonnavendes na des hilgen lichnams dage. Item so wert hir der marschalk ut Prusen ok up den vorscrevenen dach komen. Richart Lange. Herman Burenson (?). Adress: Den ersamen, vorsichtigen mannen, hern borgermesteren und ratmannen to Reval, kome desser breff mit werdigkeit.